Štatút
komisie na posudzovanie žiadostí o poskytnutie finančných prostriedkov Ministerstva školstva, vedy, výskumu a športu Slovenskej republiky na rozvoj výchovy a vzdelávania žiakov v oblasti telesnej a športovej výchovy formou dostavby, rekonštrukcie alebo výstavby novej telocvične a na vybavenie telocvične na rok 2016.
Úvodné ustanovenia
Čl. 1	
(1)	Komisia na hodnotenie a výber žiadostí na posudzovanie žiadostí o poskytnutie finančných prostriedkov na rozvoj výchovy a vzdelávania žiakov v oblasti telesnej a športovej výchovy formou dostavby, rekonštrukcie alebo výstavby novej telocvične a na vybavenie telocvične na rok 2016 (ďalej len „komisia“) je poradným orgánom ministra pri výbere a hodnotení žiadostí o poskytnutie finančných prostriedkov na rozvoj výchovy a vzdelávania žiakov v oblasti telesnej a športovej výchovy formou dostavby, rekonštrukcie alebo výstavby novej telocvične a na vybavenie telocvične na rok 2016 v súlade so zákonom č. 597/2003 Z. z. o financovaní základných škôl, stredných škôl a školských zariadení v znení neskorších predpisov.
(2)	Štatút komisie (ďalej len „štatút“) upravuje úlohy, členstvo a zloženie komisie, zasadnutia komisie a hodnotenie žiadostí o poskytnutie finančných prostriedkov na rozvoj výchovy a vzdelávania žiakov základných škôl v oblasti telesnej a športovej výchovy formou dostavby, rekonštrukcie alebo výstavby novej telocvične a na vybavenie telocvične na rok 2016, zriadenej Ministerstvom školstva, vedy, výskumu a športu Slovenskej republiky (ďalej len „ministerstvo“). 
(3)	Členov komisie vymenuje minister školstva, vedy výskumu a športu Slovenskej republiky (ďalej len „minister“) z  radov zamestnancov ministerstva, Ministerstva financií SR a Združenia miest a obcí Slovenska.
Čl. 2	Úlohy komisie 
(1)	Úlohou komisie je výber, posúdenie a hodnotenie žiadostí, ktoré boli predložené ministerstvu na základe výzvy na podávanie žiadostí o poskytnutie finančných prostriedkov na rozvoj výchovy a vzdelávania žiakov základných škôl v oblasti telesnej a športovej výchovy formou dostavby, rekonštrukcie alebo výstavby novej telocvične a na vybavenie telocvične na rok 2016 (ďalej len „výzva“). 
(2)	Komisia má právo kontrolovať a preverovať pravdivosť údajov uvádzaných predkladateľom žiadosti. 
(3)	Na základe výsledkov hodnotenia komisia predkladá ministrovi návrh na pridelenie alebo nepridelenie finančných prostriedkov jednotlivým žiadateľom. V prípade návrhu na pridelenie finančných prostriedkov komisia navrhuje ministrovi jeho výšku. Záverečné uznesenie komisie má pre ministra odporúčací charakter.
Čl. 3	Členstvo v komisii 
(1)	Komisia má najmenej sedem členov z radov zamestnancov ministerstva, Ministerstva financií SR a Združenia miest a obcí Slovenska s hlasovacím právom. Členmi komisie môžu byť aj ďalší prizvaní členovia s hlasom poradným.
(2)	Členov komisie v súlade s odsekom 2 vymenúva a odvoláva minister na základe návrhov predložených zo sekcie regionálneho školstva. 
(3)	V prípade, že nastane zmena pracovného zaradenia člena komisie, v dôsledku ktorej člen komisie nebude môcť zastupovať útvar, ktorým bol navrhnutý za člena komisie, jeho členstvo v komisii zaniká. Navrhujúci útvar nominuje na jeho miesto nového kandidáta na člena komisie.
(4)	Minister môže odvolať člena, ktorý sa opakovane a bez ospravedlnenia nezúčastňuje práce komisie. Za opakované neospravedlnené absencie je možné považovať už dve neospravedlnené absencie na zasadnutiach komisie. V takom prípade predseda komisie navrhne nového člena. 
(5)	Členovia komisie sú pri výkone svojej činnosti nezastupiteľní. 
Čl. 4	Zloženie komisie 
(1)	Komisia je zložená z predsedu komisie, podpredsedu, tajomníka a členov komisie. Predsedom komisie je generálny riaditeľ sekcie regionálneho školstva ministerstva. Všetci členovia komisie sú viazaní mlčanlivosťou podľa osobitného predpisu. Podpredsedu a tajomníka ustanoví predseda komisie na prvom zasadnutí.
(2)	Predseda komisie
a)	zodpovedá za činnosť komisie,
b)	zvoláva komisiu písomnou pozvánkou alebo inou preukázateľnou formou, 
c)	vedie rokovanie komisie a zodpovedá za kvalitu práce komisie a za objektívnosť pri posudzovaní žiadostí, 
d)	zodpovedá za vypracovanie záverečného uznesenia komisie.
(3)	Podpredseda komisie, v prípade neprítomnosti predsedu komisie, preberá jeho povinnosti a kompetencie na zasadnutí komisie.
(4)	Tajomník komisie 
a)	zodpovedá za administratívne a organizačné zabezpečenie činnosti komisie, 
b)	vypracúva zápisnicu zo zasadnutia komisie a uznesenie komisie, ktoré sa predkladá ministrovi. 
(5)	Členovia komisie: 
a)	sú povinní plniť úlohy uvedené v Čl. 2 tohto štatútu, 
b)	sú oprávnení predkladať iniciatívne návrhy a podnety, ktoré sa týkajú činnosti komisie, 
c)	člen z odboru koncepcií financovania regionálneho školstva overuje ekonomické prílohy žiadosti a návrh rozpočtu. 
(6)	Komisia je pri vyhodnocovaní žiadostí nezávislá, žiadosti vyhodnocuje podľa kritérií uvedených vo výzve.
(7)	Člen komisie, alebo jemu blízka osoba podľa § 116 Občianskeho zákonníka nesmie byť 
a)	žiadateľom alebo byť zaujatý vo vzťahu k žiadateľovi, 
b)	štatutárnym orgánom alebo členom štatutárneho orgánu žiadateľa, 
c)	spoločníkom právnickej osoby, ktorá je žiadateľom, 
d)	v pracovnoprávnom vzťahu k žiadateľovi alebo v pracovnoprávnom vzťahu k záujmovému združeniu podnikateľov, ktorého je žiadateľ členom.
Čl. 5	Zasadnutie komisie 
(1)	Zasadnutie komisie zvoláva predseda komisie v spolupráci s tajomníkom komisie. 
(2)	Komisia je schopná uznášania, ak je prítomná nadpolovičná väčšina členov komisie. Ak počas rokovania komisie poklesne počet prítomných pod polovicu, predseda preruší zasadnutie. Pokiaľ komisia nie je uznášaniaschopná, predseda zvolá do piatich pracovných dní nové zasadanie komisie.
(3)	Zasadnutia komisie sú neverejné. 
(4)	Na zasadnutia komisie môžu byť prizvaní aj členovia poradného orgánu ministra.
(5)	Z každého rokovania tajomník vypracúva zápisnicu, ktorú podpisuje predseda komisie. Zápisnica s prezenčnou listinou je súčasťou dokumentácie predkladanej ministrovi podľa Čl. 6 ods. 7. V zápisnici sú uvedené všetky dôležité rozhodnutia komisie. 
(6)	Náklady spojené s činnosťou komisie sa uhrádzajú z prostriedkov rozpočtu sekcie regionálneho školstva ministerstva. 
Čl. 6	Hodnotenie žiadostí o poskytnutie finančných prostriedkov na rozvojový projekt 
(1)	Komisia posudzuje len tie žiadosti, ktoré spĺňajú všetky podmienky výzvy, a ktoré sú v súlade s výzvou. 
(2)	O návrhu hodnotenia žiadosti (prijatie, neprijatie, výška poskytnutých finančných prostriedkov, atď.) komisia rozhoduje hlasovaním nadpolovičnou väčšinou všetkých prítomných členov komisie. V prípade rovnosti hlasov rozhoduje hlas predsedu (v takom prípade má predseda 2 hlasy). Do zápisnice z rokovania sa uvedie pomer hlasov pri každom hlasovaní aj s prípadnými pripomienkami členov komisie.
(3)	V prípade nejasností pri posudzovaní žiadosti, môže komisia v odôvodnených a hlasovaním schválených prípadoch požiadať preukázateľnou formou žiadateľa o objasnenie už predloženej dokumentácie.
(4)	V prípade, ak komisia zistí, že žiadateľ predložil nepravdivé informácie a skutočnosti, navrhne ho vylúčiť z možnosti získať finančné prostriedky na rozvojový projekt.
(5)	Na základe výsledkov hodnotenia jednotlivých žiadostí komisia stanoví poradie žiadostí, uskutoční výber a navrhne výšku finančných prostriedkov.
(6)	Komisia vyhotoví záverečné uznesenie komisie, ktoré spolu so zápisnicami a prezenčnými listinami z jednotlivých zasadnutí komisie predloží ministrovi. V uznesení sa uvádza:
a)	zhodnotenie činnosti komisie,
b)	návrh na rozhodnutie ministra o
1.	poskytnutí finančných prostriedkov  na rozvojový projekt s uvedením výšky finančných prostriedkov alebo
2.	zamietnutí žiadosti o poskytnutie finančných prostriedkov na rozvojový projekt spolu s odôvodnením.
Čl. 7	Záverečné ustanovenia
(1)	Zmeny a doplnky k štatútu schvaľuje minister.
(2)	Štatút nadobúda platnosť dňom jeho podpisu ministrom.

Bratislava, 4. februára 2016 

Juraj D r a x l e r 
minister školstva, vedy, výskumu a športu SR